CELEX: 62011CN0153
Language: sl
Date: 2011-03-28 00:00:00
Title: Zadeva C-153/11: Predlog za sprejetje predhodne odločbe, ki ga je 28. marca 2011 vložilo Administrativen Sad Varna (Bolgarija) – OOD Klub proti Direktor na Direkcija „Obžalvane i upravlenie na izplnenieto“ gr. Varna pri Centralno upravlenie na Nacionalnata agencija po prihodite

25.6.2011   
            
            
               SL
            
            
               Uradni list Evropske unije
            
            
               C 186/12
            
         Predlog za sprejetje predhodne odločbe, ki ga je 28. marca 2011 vložilo Administrativen Sad Varna (Bolgarija) – OOD Klub proti Direktor na Direkcija „Obžalvane i upravlenie na izplnenieto“ gr. Varna pri Centralno upravlenie na Nacionalnata agencija po prihodite
   (Zadeva C-153/11)
   2011/C 186/21
   Jezik postopka: bolgarščina
   
      Predložitveno sodišče
   
   Administrativen Sad Varna
   
      Stranki v postopku v glavni stvari
   
   
      Tožeča stranka: OOD Klub
   
      Tožena stranka: Direktor na Direkcija „Obžalvane i upravlenie na izplnenieto“ gr. Varna pri Centralno upravlenie na Nacionalnata agencija po prihodite
   
      Vprašanja za predhodno odločanje
   
   
               1.
            
            
               Ali je treba člen 168(1)(a) Direktive Sveta 2006/112/ES (1) z dne 28. novembra 2006 o skupnem sistemu davka na dodano vrednost razlagati tako, da je – potem ko je davčni zavezanec uresničil svojo pravico izbire in nepremičnino vključil v poslovna sredstva podjetja – treba domnevati (to je predpostavljati, dokler se ne dokaže nasprotno), da je bilo to blago uporabljeno za obdavčljive transakcije, ki jih je opravil davčni zavezanec?
            
         
               2.
            
            
               Ali je treba člen 168(1)(a) Direktive 2006/112/ES razlagati tako, da pravica do odbitka vstopnega davka pri nakupu nepremičnine, ki je bila vključena v poslovna sredstva podjetja davčnega zavezanca, nastane takoj v davčnem obdobju, v katerem je davek zapadel v plačilo, in sicer ne glede na okoliščino, da nepremičnine zaradi neobstoja obveznega zakonsko določenega dovoljenja za začetek njene uporabe ni bilo mogoče uporabljati?
            
         
               3.
            
            
               Ali sta sodna praksa glede razlage Direktive in upravna praksa, kot je praksa Nacionalna agencija po prihodite, v skladu s katerima se pravica do odbitka vstopnega davka, ki jo davčni zavezanci uveljavljajo v zvezi s kupljenim investicijskim blagom, zavrne z obrazložitvijo, da je bilo to blago uporabljeno za zasebne potrebe lastnika družbe, ne da bi bil pri tej uporabi obračunan DDV, v skladu z Direktivo?
            
         
               4.
            
            
               Ali ima v primeru, kot je ta iz postopka v glavni stvari, družba – tožeča stranka – pravico do odbitka vstopnega davka pri nakupu nepremičnine, stanovanja v Sofiji?
            
         
      (1)  UL L 347, str. 1.